ORDE do 24 de xuño de 2009 pola que se aproba o Plan de inspección de servizos sanitarios para o ano 2009.
CONSELLERÍA DE SANIDADE — III. OUTRAS DISPOSICIÓNS — 17/07/2009

O Plan anual define as liñas básicas de actuación da Inspección de Servizos Sanitarios e establece os obxectivos que se deberán desenvolver en cumprimento das funcións que ten encomendadas.
Os efectivos da Inspección de Servizos Sanitarios, de acordo co Decreto 310/2009, do 28 de maio, que establece a estrutura orgánica da Consellería de Sanidade, dependen orgánica e funcionalmente da Secretaría Xeral da Consellería de Sanidade.
O decreto antes citado inclúe na Subdirección Xeral de Inspección, Auditoría e Acreditación o Servizo de Inspección de Saúde Pública. Porén, dado o carácter diferenciado e a substantividade propia que ten a área da saúde pública, o presente plan de inspección refírese unicamente ao aspecto dos servizos sanitarios indicados nos programas xerais que se indican no anexo.
As actuacións da Inspección canalizaranse a través da Subdirección Xeral de Inspección, Auditoría e Acreditación e, a nivel periférico, a través das xefaturas dos correspondentes Servizos de Inspección.
O Plan do ano 2009 estrutúrase en catro programas xerais que inclúen unha serie de actuacións.
Os programas xerais son: Programa de incapacidade temporal, Programa de inspección e avaliación de centros e servizos sanitarios, Programa de inspección farmacéutica e Programa de avaliación e prestacións concertadas.
Por todo iso, conforme o establecido no artigo 5 do Decreto 126/1992, do 14 de maio, sobre ordenación das funcións da Inspección de Servizos Sanitarios por proposta da Secretaría Xeral da Consellería de Sanidade,
DISPOÑO:
Artigo único.-Apróbase o Plan de inspección de servizos sanitarios para o ano 2009, que figura como anexo a esta orde.
Santiago de Compostela, 24 de xuño de 2009.
María del Pilar Farjas Abadía
Conselleira de Sanidade
ANEXO
1. Programa de incapacidade temporal.
1.1. Elaboración da documentación e procedementos correspondentes ao ámbito de traballo das unidades de saúde laboral, coa finalidade de acadar un funcionamento homoxéneo destas.
1.2. Realización das actividades incluídas no convenio subscrito entre a consellería e o INSS para o control da IT, así como, de ser o caso, as incluídas no convenio piloto.
1.3. Implantación do novo programa de xestión da incapacidade temporal. INTEM, de forma progresiva en todas as unidades de Saúde Laboral.
1.4. Elaboración e implantación dun sistema de estándares de duración dos procesos de IT.
1.5. Establecemento dun procedemento específico de control dos procesos de incapacidade temporal derivados de patoloxía psiquiátrica, coa finalidade de reducir os días de incapacidade temporal derivados destes procesos.
1.6. Establecemento dun procedemento específico de control dos procesos de incapacidade temporal derivados dos procesos osteoarticulares máis frecuentes, coa finalidade de reducir os días de incapacidade temporal derivados destes procesos.
1.7. Formación dos facultativos de centros sanitarios coa finalidade de proporcionar os coñecementos necesarios para unha mellor xestión da IT.
1.8. Control do absentismo laboral no persoal do Servizo Galego de Saúde, mediante programas específicos.
2. Programa de inspección e avaliación de centros e servizos sanitarios.
2.1. Avaliación da implantación do consentimento informado escrito e da súa calidade nos centros hospitalarios da comunidade autónoma. Está enmarcado dentro das liñas estratéxicas da Inspección de Servizos Sanitarios aprobadas no Consello Interterritorial do Sistema Nacional de Saúde. Realizarase en coordinación coas demais comunidades autónomas.
2.2. Avaliación da implantación e contidos da carta de dereitos e deberes dos usuarios. Está enmarcado dentro das liñas estratéxicas da Inspección de Servizos Sanitarios aprobadas no Consello Interterritorial do Sistema Nacional de Saúde. Realizarase en coordinación coas demais comunidades autónomas.
2.3. Avaliación da adaptación dos centros e servizos sanitarios autorizados para a realización de actividades relacionadas coas células e tecidos humanos, ás normas de calidade, seguranza, coordinación e funcionamento establecidas na normativa de aplicación (R.D. 1301/2006 e Decreto 210/2008).
2.4. Implantación na páxina web da consellería dunha canle de comunicación que poña á disposición dos usuarios o catálogo de centros e servizos sanitarios incluído no rexistro de centros, servizos e establecementos sanitarios autorizados.
2.5. Control da publicidade sanitaria. Dar resposta ao 100% das denuncias de publicidade sanitaria, constatando que a publicidade sanitaria se axusta ao disposto na normativa legal vixente, e que o seu contido é acorde coa autorización sanitaria de que dispón o centro sanitario.
2.6. Elaboración dos documentos e procedementos incluídos no ámbito de traballo da autorización de centros, servizos e establecementos sanitarios coa finalidade de establecer unha forma de actuación homoxénea neste ámbito.
2.7. Avaliación da xestión da lista de espera cirúrxica nos hospitais do Servizo Galego de Saúde.
2.8. Avaliación da xestión da lista de espera en consultas externas nos centros do Servizo Galego de Saúde.
3. Programa de inspección farmacéutica.
3.1. Control da verificación do cumprimento dos requisitos e condicións establecidas para as oficinas de farmacia en relación coas correctas normas de elaboración e control de calidade das fórmulas maxistrais.
3.2. Avaliación e seguimento da prestación farmacéutica nos servizos de prevención propios.
3.3. Control dos almacéns de distribución de medicamentos: verificar o cumprimento das normas de correcta distribución de medicamentos de uso humano, no relativo á legalidade dos clientes e provedores, rastrexabilidade, sistemas informáticos, distribución paralela e/ou exportación, plan de emerxencia e retirada de medicamentos.
3.4. Participación no programa de control de calidade dos medicamentos coordinado pola Axencia Española de Medicamentos e Produtos Sanitarios.
3.5. Participación nas actividades programadas pola Axencia Española de Medicamentos en relación cos laboratorios farmacéuticos.
3.6. Inspección e avaliación dos depósitos de medicamentos da comunidade autónoma.
4. Programa de avaliación das prestacións concertadas.
4.1. Avaliación e control da prestación ortoprotésica: avaliación das prescricións, avaliación da información dada aos usuarios, avaliación da calidade e adecuación dos produtos dispensados e da asistencia prestada nos establecementos concertados co Servizo Galego de Saúde.
4.2. Avaliación das terapias respiratorias domiciliarias: avaliación das prescricións de terapias respiratorias domiciliarias e o do custo xerado nas diferentes áreas de inspección.